行路難二十篇（幷序） 第十九章明無覺精進
作者：傅翕
朝代：唐

paragraphs: 君不見正心修行諸佛子，以見非心故不憂。
知心非心意非意，八風傷逼豈懷愁。
隨風東西無我所，獨脫逍遙不繫舟。
設使住時終非住，走遍十方而不流。
不見我時於無我，善哉設性任沈浮。
世間妄想無真實，吾於此中何所求？
只用非心覺非學，亦復正修於不修。
若人不知如此處，不應稱名作比丘。
爲箇癡心作奴僕，愛結纏之不自由。
而此更增諸苦惱，永劫長塗三界囚。
生死相連彌復甚，盼不能得永長休。
行路難，路難無令過諸念。
無念之念乃爲真，真念無真還自炎。